Papersnake/gushiwen huggingface dataset:
次韵竺梅潭老境
陈著（宋代）

浮生年复年，安处即神仙。
子壮閒专日，家和笑答天。
软炊脂白米，甜酿雪清泉。
蔗境有余味，吟情真造玄。
月夜忆伯兄兼寄诸友
彭汝砺（宋代）

炎暑遁逃天已凉，日阴苦短夜初长。风声日色尽秋意，海角天涯非故乡。

莺谷久离愁满眼，鸰原一别泪沾裳。客情欲借清吟遣，诗就客情弥惨伤。
鼾睡 其二
王夫之（明代）

劈破须眉剩脊梁，閒心不耐更商量。朦胧稍见东峰上，一片云飞暮雨香。
小楼
陈允平（宋代）

寒空漠漠起愁云，玉笛吹残正断魂。
寂寞小楼帘半卷，雁烟蛩雨又黄昏。
此见帅宪祷十甚虔枕上闻檐声为之不寐因成
李弥逊（宋代）

两公精意与神交，平地能令水满篙。
云气远收明嶂合，雨声偏傍夜床高。
辘轳未暇分甘井，舴艋应知避怒涛。
愿受一廛须及早，秋成犹得饱儿曹。
读三国志
李九龄（唐代）

有国由来在得贤，莫言兴废是循环。

武侯星落周瑜死，平蜀降吴似等闲。
虞美人
苏轼（宋代）

持杯遥劝天边月。愿月圆无缺。持杯复更劝花枝。且愿花枝长在、莫离披。
持杯月下花前醉。休问荣枯事。此欢能有几人知。对酒逢花不饮、待何时。
和长安郭明府与友人县中会饮
张籍（唐代）

一尊清酒两人同，好在街西水县中。

自恨病身相去远，此时闲坐对秋风。
张别驾饶州之任
释居简（宋代）

絮飞无迹送行舟，春树江云共献酬。国子先生为太守，碧山学士作监州。

晴开庐阜微茫晓，籁挟芝山汗漫秋。华月光风在怀袖，同吟同啸莫鸿沟。
垂杨 送陈百生北游
蒋春霖（清代）

偷弹老泪。向短亭话别，兰舟重舣。韵咽寒箫，断肠听到篷窗底。

舣滩风定芦花起。破霜色、天涯行李。晚来潮催送秋心，共故人千里。

犹记题诗旧邸。染京洛暗尘，醉春游骑。戍鼓惊秋，梦魂还渡桑乾水。

连村黄叶围残垒。雁声在、斜阳红里。何时一笛山楼，杯共洗。
春晓感别
宋祁（宋代）

楼外疏钟落晓河，天涯感别思烟波。
三年客鲤传书远，五丈星机得素多。
沟水东流劳想像，峡灵西去隔嵯峨。
良辰自古难并乐，不独骊驹送客歌。
与鲜于庶子自梓州，成都少尹自褒城，同行至
岑参（唐代）

剖竹向西蜀，岷峨眇天涯。空深北阙恋，岂惮南路赊。
前日登七盘，旷然见三巴。汉水出嶓冢，梁山控褒斜。
栈道笼迅湍，行人贯层崖。岩倾劣通马，石窄难容车。
深林怯魑魅，洞穴防龙蛇。水种新插秧，山田正烧畬。
夜猿啸山雨，曙鸟鸣江花。过午方始饭，经时旋及瓜。
数公各游宦，千里皆辞家。言笑忘羁旅，还如在京华。
绍兴以后蜡祭四十二首
佚名（隋代）

维物之精，散乎太空。
维索之乡，合聚而同。
迺声土鼓，于几之终。
格彼幽矣，肸乡其通。
句
杜耒（宋代）

鸱夷让员滑，混沌惭瘦爽。
感怀
上鉴（清代）

鹤煮琴焚事已赊，不堪回首数年华。愁来有句留残叶，梦去无人问落花。

鸟惜晚香窥槛镜，婢怜新病锁窗纱。柳枝剩有苏台曲，未审春风忆若耶。
万年春·浩气流行
王吉昌（元代）

浩气流行，绵绵拥簇真禅定。颐神兴。杳冥难醒。凝结玄黄孕。造化圆空，剔透灵台莹。能常应。木童形胜。稳步云霞径。
高平牧马诗
董绍（魏晋）

走马山之阿，马渴饮黄河。宁谓胡关下，复闻楚客歌。
冰壶
徐冲渊（宋代）

一泓虽浅清，长时自甘冷。
可怜病渴人，临深垂短绠。
颂古九十八首
释印肃（宋代）

没眼休谈见药山，免将明暗警盲参。
特牛生子犹为易，石女生儿岂似凡。
孤明独朗光无二，只恐痴猿搅碧潭。
亭前柳
朱雍（宋代）

伫立东风里，放纤手、净试梅妆。眉晕轻轻画，远山长。添新恨，更凄凉。

尝忆得、驿亭人别后，寻春去、尽是幽香。归路临清浅，在寒塘。同水月，照虚廊。
送仲并倅湖州
张守（宋代）

佳丽江山得共游，一时宾主亦风流。鸟飞鱼泳青油幕，虎踞龙盘白鹭洲。

坐席未温俄告别，题舆催上莫淹留。苕溪尺五烟霄近，入手功名不自由。
夏日登车盖亭十绝 其三
蔡确（宋代）

静中自足胜炎蒸，入眼兼无俗物憎。何处机心惊白鸟，谁人怒剑逐青蝇。
刺左右膊诗
赵武建（唐代）

野鸭滩头宿，朝朝被鹘梢。忽惊飞入水，留命到今朝。
送兄潮举
储泳（宋代）

老来偏惜别，此别更关情。
水陆三千里，舟车一月程。
雁声乡思远，茑影旅魂惊。
杨柳凋零尽，无枝可赠行。
春溪二首
艾性夫（元代）

雨香云嫩散朝晖，细草初肥绿满溪。
无数落花莺背上，避人带入柳阴啼。
逍遥咏
宋太宗（宋代）

逍遥利乐认天真，心印深藏喻海津。
法须求经里字，无缘劳问洞中人。
研穷道德从何入，清净玄通驭物亲。
此语苞含堪赏咏，丹台羽客善铺陈。
陈彦臣连静女案判词
王刚中（宋代）

佳人才子两相宜，置福端由祸所基。
永作夫妻谐汝愿，不劳鑽穴隙相窥。
天寿日侍宴
陈约（明代）

山龙黼黻殿中间，象贝犀琛贡百蛮。星拱已归天北极，嵩呼齐祝寿南山。

琐窗虹贯金莲炬，丹陛春联玉笋班。白发老臣何以报，也沾恩渥驻苍颜。
登江心寺
怀让（明代）

古刹中流见，孤高绝世氛。谈经聚螺女，鸣磬起龙君。

江阔涵青汉，窗虚度白云。更看双树外，花雨乱缤纷。
龙潭利众院
陈岩（宋代）

日涵林壑紫光凝，草动花翻气似蒸。
胜地划开鼪鼬迳，数间松屋住残僧。
自子陵市寻路入游泉三首
项安世（宋代）

君看酒碗涴蒙泉，玉气珠光夜索然。
可使黄尘车马客，更将此地世人傅。
杏花天·婺星呈瑞
佚名（宋代）

婺星呈瑞，对春馀几许，日临三九。正属我姑初度旦，帨设当年门右。绿鬓犹新，红颜未改，真月宫仙友。柏舟节义，富而荣贵长守。况有诜桂青春，潜心黄卷，指日功名就。女郎乘龙全四德，未老得闲仁寿。天命方知，岁饥常赈，阴德还多有。麻姑王母，年年同宴春酒。
阳城
吕陶（宋代）

终日衔杯酒是家，十年全不话忠邪。一朝便伏延英阁，馀力犹能坏白麻。
偈二首 其一
张商英（宋代）

乱云堆里数峰高，绝学高人此遁逃。无奈俗官寻住处，前驱一喝散猿猱。
龟头山
陶安（明代）

我闻龟头山，乃在麻城县。
东离八十里，高峻远先见。
伸<宁页>向南行，欲桥仍俯颤。
巨吻谽谺张，穹脊坼绞现。
锐峰尾突扬，垂陇足深浅。
戴石被介甲，嘘云零雨霰。
仿佛洛书出，峍兀海鳌抃。
绵延地一舍，巇险行不遍。
形貌肖灵真，活动生孽变。
不知在何时，传自旧俗谚。
窃食太仓米，官耗岁常洊。
粪田东义州，丰肥最淮甸。
天心恶馋暴，猛风激飞电。
霹雳振颔下，凿去唇一片。
地灵锁跌爪，骨死永不转。
至今涎沫凝，石乳方气扇。
文皇避暑亭，过此暂留恋。
试剑斩石裂，马迹尚可辨。
禅寺傍龟峰，兵火毁楼殿。
罗汉遗脚踪，锦绣生采绚。
虎跑清泉涌，飞瀑日光炫。
矮碧千年松，不盈一尺羡。
石面开小莲，或白或如茜。
佳草解百毒，重楼袅金线。
二级四楼垂，三级九丝练。
雌雄骈发处，群草停蔓莚。
有蛇白花纹，刚尾插石健。
直立长丈余，吐气毒炽煽。
飞禽触即僵，随吸下供膳。
又有鳖皮蛇，褊阔类街面。
尾尖首如狗，吐丝草头缠。
人行犯其丝，逐啖恣所便。
曾遇五猎犬，一犬被其咽。
腹饱痴不动，四犬怒咬穿。
野人舁入市，《山海经》未传。
白艾最可妙，土产入贡献。
低叶拂婆娑，大叶展葱蒨。
草深妨长茂，耘耨如治佃。
端午官采刈，禳毒先祭綍。
精制似纯绵，硝疾胜瞑眩。
一炷火力透，贯串速如箭。
暖具作毡褥，裹膝疗寒倦。
赠名张化主，灵响起塔院。
遂名佛道艾，且可充赠饯。
此事得之谁，罗判吏陈宪。
处静得梅枝为赠以新诗将之漫次韵以谢
杜范（宋代）

花与诗人自目成，荷君持赠半寒灯。
悄然清梦江村里，忘却官身在宛陵。
至第四铺二首
梅尧臣（宋代）

第四铺前风雨急，搭河过尽不忧滩。
却愁蓬漏沾征橐，始信人间行路难。
永和遇风
杨万里（宋代）

未嫌春晚不多花，只爱青原绿似瓜。剩欲开怀纳岩壑，可堪病眼著风沙。

待船小立看鸥没，倚杖微吟尽帽斜。客里更无诗遣闷，不愁两鬓不成华。
西苑宫词二十四首（有序）
张元凯（明代）

陈词瘗玉奏钧天，西苑宫墙近籍田。
水旱恐烦祠后土，未央深处好祈年。
道次灵井
梅尧臣（宋代）

井面水不动，傍分龙鳞激。
泉气时生沤，上涌光的皪。
深苔翠堪染，石底清可觌。
旱岁或来祠，弹弦属灵觋。
复和 其二
沈辽（宋代）

耆窟清谈妙，少林方坐禅。于世诚大事，投机非小缘。

休公祗弹指，□老呼苍天。子能分半座，为画相光圆。
夏意
苏舜钦（宋代）

别院深深夏席清，石榴开遍透帘明。(夏席清 一作：夏簟清)
树阴满地日当午，梦觉流莺时一声。
饯章郎中以浙东仓归湖州
魏了翁（宋代）

武陵城中春事浓，楝花欲开未开风。
常平使者谢朝列，袖有英开吾将东。
披孔翠裘上马去，锦鞯昱爚三花骢。
先携令名作乡绣，却把仁念为仓红。
世人机浅嗜欲深，便从扶木穷高舂。
朝余苍梧夕县圃，何似缓辔摇冬珑。
曩余除官本同署，至自万里惊燕鸿。
诸公祖筵乱平湖。复我不入心忡忡。
君今姑为粤人行，明年归朝傥及同。
延陵季子庙
杨杰（宋代）

战国干戈礼义隳，延陵高节救周衰。当时若嗣诸侯统，后世谁周十字碑。

生死不欺留剑约，兴亡都在审音知。名儒如欲修前史，列周应须次伯夷。
题姚雪蓬骑牛像
赵时习（宋代）

骑牛无笠又无簑，断陇横冈到处过。
暖日暄风不常有，前村雨暗却如何。
句
崔橹（唐代）

强半瘦因前夜雪，数枝愁向晚天来。（《梅花》。

以下并见《摭言》）

无人解把无尘袖，盛取残香尽日怜。（《莲花》）

一番春雨吹巢冷，半朵山花咽觜香。（《山鹊》）

云生柱础降龙地，露洗林峦放鹤天。

菱叶乍翻人采后，荇花初没舸行时。（池上，见《诗史》）
和大著何后部
程公许（宋代）

忆昔岁云暮，言趋君子堂。
昕班偶同归，三度金节凉。
木天并英游，东壁分余光。
日者对宸扆，直声动岩廊。
岂不志归田，胡遽喧巧簧。
别久花竹秀，山积书传香。
时无尘外交，若许令支郎。
愿言从之游，珪璧保闻望。
笑庵两和前韵复作二绝 其一
周紫芝（宋代）

莫把须江作浪游，笑庵如水气如秋。但知有道能忘我，便恐无天可寄愁。
秋晴过李三山池
马吉甫（唐代）

山游□未狎，朝隐遂为群。地僻烟霞异，心闲出处分。

褰开弄晴烟，披拂喜朝闻。野兴浮黄菊，林栖卧白云。

窥临苔壁古，歌啸竹亭曛。回想幽岩路，知予复解纷。
枕流轩
林伯材（宋代）

谁在红莲阵裹行，冷冷飞玉抱山清。
几番人世兴亡梦，千古云涯黯淡声。
春暖藓花随雨到，夜深寒月落溪明。
倦怀一枕清凉地，斗薮尘埃羽翼生。
宝勒
屈大均（明代）

宝勒五花骢，骄嘶天育东。久辞关塞雪，共舞绮罗风。

金埒沙尘细，春槽苜蓿红。只愁安乐后，无力逐英雄。
颂十玄谈·一色
释印肃（宋代）

行人到此尽蹉跎，一指头端不奈何。
毫发有差千万里，沩山抚掌笑呵呵。
过涪州怀伊川涪翁两先生
李曾伯（宋代）

昌黎昔作潮州游，潮人百世称名州。
又闻柳州柳子厚，柳人至今爱其柳。
二公皆以人鸣唐，所至不偶为异常。
卒今江海流落地，化作文物声名乡。
涪南僻在巴子国，地绝中州少人物。
天将儒道淑是邦，曾向先朝处羁客。
河南夫子间世贤，山谷老叟人间仙。
一时辙迹相继至，顿使光价增山川。
尝嗟道从孟轲死，一贯谁能接原委。
又嗟诗自杜甫亡，四海谁能造诗垒。
幸生伊洛续圣传，鸢鱼遂复穷天渊。
从而江右振余响，清庙又得存遗弦。
今踰元佑二百载，草木涪人尚知爱。
文章性命虽匪倖，气象风流久皆在。
惜乎两公生盛时，下与屈贾同驱驰。
涪人则幸公不幸，天下应怨涪人私。
又酬傅处士次韵二首·其一
顾炎武（明代）

清切频吹越石笳，穷愁犹驾阮生车。
时当汉腊遗臣祭，义激韩仇旧相家。
陵阙生哀回夕照，河山垂泪发春花。
相将便是天涯侣，不用虚乘犯斗槎。
游郭希吕石洞二十咏·清旷
刘过（宋代）

笋舆咿哑来，路转此歇脚，
长内挟秋下，深意满万壑。
相见湾词
徐昂发（清代）

人厌溪湾迟，我爱溪湾漩。三暮三朝见百回，相思那及长相见。
赠任丹碧鍊师
贡奎（元代）

火云压峰斜日明，下照百尺清溪横。丹葩碧树光熌烁，妙笔可作诗无声。

买田筑屋者谁子，江海欲归吾老矣。袖中岂无干世书，当年曾说黄冠师。
小园
储泳（宋代）

垦苇栽花柳，园林小小成。
旋分黄菊本，新偏草堂名。
池水通湖活，江风过竹清。
不期车马到，足自称幽情。
赠阳子
王济之（宋代）

阳子穷居在颜巷，有田一廛宅一区。
师门立雪得心传，归来兀兀哦古书。
田舍即事十首
刘克庄（宋代）

事国尝陈力，明农晚乞骸。
击鲜儿勿费，执酱老难偕。
仅可从沮溺，安能望赐回。
几曾识奇字，门外客休来。
又和八首
刘克庄（宋代）

参透黄陈向上关，肯将风月乞杨蟠。
君才不忝图书府，吾老安能笔砚间。
有鄙拙歌叩牛角，无清平调动龙颜。
暮年多被蒲轮赚，岂独申公罢遣还。
听雨
虞集（元代）

屏风围坐鬓毵毵，绛蜡摇光照暮酣。
京国多年情尽改，忽听春雨忆江南。
灵谷探梅 其二
屈大均（明代）

见说钟山麓，当年万树斜。谁将辽海雪，来折汉陵花。

冷月含边笛，阴风散暮鸦。数枝当辇路，不忍吐瑶华。
复用韵记昨日坐中剧谈及赵家琵琶之妙，呈王
范成大（宋代）

曹穆新声和者稀，如今妙手属天支。
转关濩索都传得，想见飞凰舞绿丝。
杂兴五首 其三
陆游（宋代）

家本徙寿春，遭乱建炎初。南来避狂寇，乃复遇强胡。

于时髧两髦，几不保头颅。乱定不敢归，三载东阳居。

人事固难料，今乃八十馀。努力未死间，读我先人书。
和黄充实榴花
陈师道（宋代）

春去花随尽，红榴暖欲然。
後时何所恨，处独不祈怜。
叶叶自相偶，重重久更鲜。
流珠沾暑雨，改色淡朝烟。
著子专寒酒，移根擅化权。
愧非无价手，刻画竟难传。
春题
薛能（唐代）

柳莫摇摇花莫开，此心因病亦成灰。

人生只有家园乐，及取春农归去来。
和渊明杂诗奈何五十年韵
方一夔（宋代）

我生未为后，议论颇自喜。读书见古人，慷慨欲立事。

既壮涉忧见，辗转不如意。五十今到门，翻与穷鬼值。

老马但垂头，不似新驹驶。前途勿复道，有酒且勤置。
菊花
王迈（宋代）

忙里何曾把酒卮，一秋心事付东篱。
等闲应被西风笑，寂寞黄花未有诗。
赠相士
徐集孙（宋代）

好爵縻人见不休，更饶君尽许封侯。
山林朝市心殊相，莫误平人枉白头。
红塔
张侃（宋代）

出门看青山，天际晴云合。虬松植长涂，亭亭两红塔。

谁知百年后，竟坐市尘杂。老僧随世机，电眸阅伏腊。

流水洗不尽，就下污流纳。北窗稍幽虚，清风满眠榻。
钱唐怀古
陈廷言（元代）

越水吴山共寂寥，已无遗老话前朝。海门三日潮声歇，天目千年王气消。

夜月乌啼龙井树，春风花落海鲜桥。威仪文物今何在，回首浮屠倚碧霄。
百字令 指老蟾张大夫下手
李道纯（元代）

金丹大要，不难知、妙在阳时下手。日用平常须谨独，莫纵虎龙奔走。心要安闲，身须正定，意在常存守。始终不怠，自然通透玄牡。其间些子肴讹。为公直指，地下听雷吼。立鼎安炉非小可，运用斡旋凭斗。性本圆明，命基牢固，勘破无中有。老蟾成象，直同天地齐寿。
得报中考功令 其二
张萱（明代）

落日溪头独杖藜，行吟何事鬓丝丝。输它唤作沟中木，赢得长称膝下儿。

塞马不须论得失，海鸥从此莫猜疑。閒来更喜身犹健，且醉村醪读楚词。
过江南高城访孙景贤知事途中有作因录奉柬
刘崧（元代）

渡江一望一咨嗟，水绕田园径路斜。多谢野人相指引，青松岭外第三家。
送如香大师
释重顯（宋代）

栴檀叶落雨初歇，天外风清亦何别。
后夜莲城溪月寒，孤光谁共倚寥泬。
岳王墓
韩中村（元代）

妖星坠地芒角赤，龙剑悲吼风萧瑟。中原王气挽不回，将军一萧鸿毛掷。

秦家小儿真戏剧，播弄造化摇枢极。指雠为亲忠为逆，只手上遮天眼力。

九关茫茫隔天日，无由下烛臣愚直。臣愚万萧不足惜，国耻未湔犹愤激。

古坟埋冤血空碧，风雨年年土花蚀。我恐精忠埋不得，白日英魂土中泣。

请将衰骨斸出荒苔痕，献作吾皇补天石。
鼓腹谣
邓肃（宋代）

当时大镬四十石，馅粗如柱饼八尺。
饱食起来舞金刚，挥戈天上驻斜日。
底事年来到骨穷，炙蒲脯苔诳腹空。
斗牛一饭期五日，一半又听闍黎钟。
啄腐吞腥将日削，天公作意殊不恶。
十围渐化杨柳轻，因驭冷风上寥廓。
送人之武夷二首
周文璞（宋代）

终向名山度此生，此生吟骨要猿擎。
洞宫终与人间别，六六峰高削紫琼。
颂古四十五首
释慧远（宋代）

参天白刃赤身挨，李顺王均破草鞵。
德山智量过君子，活捉生擒立地埋。
寄刘处士
释惟凤（宋代）

度月阻相寻，应为苦雨吟。
井浑茶味失，地润屐痕深。
鸟背长湖色，门间古树阴。
想君慵更甚，华发昼方簪。
赠满公太虚
邓雅（元代）

杖锡游方外，诗名满世间。相同明月好，心似白云閒。

香雾天龙绕，松风海鹤还。知师容入社，堂上有慈颜。
通州东庵二首 其二
王懋德（元代）

众鸟高栖万籁沈，老禅携月过东林。秋霜不染青莲色，想见乾坤太古心。
桂林资圣寺
丁谓（宋代）

八桂提封接九疑，宝坊游览负心期。
栴檀未睹生天像，琬琰空传置寺碑。
白玉毫光应照我，黄金色相竟留谁。
灵川他日香云里，莫道凡夫见佛迟。
早春闲居十首效天随体 其一
钱曾（清代）

忽觉春风入短墙，旧游如梦费思量。家资闲破修琴料，口数新增喂鹤粮。

病起和云支药鼎，愁来傍月认书囊。有时自笑谋生拙，橡饭菁羹也不妨。
贡院垂成双莲呈瑞因成鄙语勉士子
王十朋（宋代）

大厦垂垂就，嘉莲得得开。双双戴千物，两两应三台。

欢意重重合，香风比比来。人人宜自勉，举举有廷魁。
梦中作四言用前韵二首 其一
洪炎（宋代）

事有怕爱，语分忙闲。左右前后，内外中间。青云千里，紫气浮关。

五星东井，微臣北山。
淮安水驿
汪元量（宋代）

薄暮舟维杨柳隄，手攀杨柳立多时。
汉儿快意歌荷叶，越女含愁舞柘枝。
月溼江花和露泫，潮摇淮树带风悲。
长亭一夜浑无寐，与空传杯更和诗。
行台闲咏
石玠（明代）

清于池水净于苔，会府潭潭暂作台。
夜月半庭人未宿，春云满眼杏将开。
榆关道路犹堪走，麟阁功勋岂易陪。
莫信蓬莱相离远，塞鸿多自日边来。
风霜吟
邵雍（宋代）

见风赤靡者草也，见霜赤殒者赤草也。
见风赤鸣者松也，见霜赤凌者亦松也。
见风赤靡，见霜赤伤，
焉能为有，焉有为亡。
海山遐祝
钟芳（明代）

琼楼晴并朝阳阜，海色山光连翠牖。亲恩山海同高深，高深更拟亲同久。
和元守重阳和韵
郭印（宋代）

空樽独把送斜阳，九日何忧酒中伤。
客里吟情尤寞寞，梦中归意亦茫茫。
枫飘丹叶随流水，菊吐黄花犯早霜。
惟有坚心松柏在，四时不改色苍苍。
七月
李士桢（清代）

登高四望山烟碧，独立一年池柳黄。古人为客竟白首，今我寄书非故乡。

曹公鼓吏能作赋，孙权钓台堪举觞。生平壮心苦未已，记室寂寞西风凉。
入东林寺
董嗣杲（宋代）

晴向过溪亭下留，拂碑慨想晋时流。
云生古树茑萝雨，风卷修廊松竹秋。
登阁冷知山扑面，照池凉觉水澄眸。
捻香礼遍远公墓，僧舍乞茶谈赵州。
无题二首
刘筠（宋代）

曾许千金答浣纱，越溪浪浅不通槎。
晓楼帘卷还凝雾，外院墙低却映花。
满目离愁频驻马，一春幽梦祇惊鸦。
柔桑蔽日南城路，懊恼罗敷自有家。
十二月二十三日华亭小泊
戴表元（宋代）

一一歌游处，今年又寂寥。
鸡声生坞树，蜃气杂江潮。
斑白寻遗老，丹青诧丽谯。
衰怀缘子女，不惮往来游。
东堂独坐怀琳老二首
毛滂（宋代）

闻道年来多掩关，高情定满渺瀰间。
秋风不怕清难忍，晓日应分暖伴閒。
欲唤扁舟弄云水，已疑小阁厌溪山。
东堂枉把归来赋，惭愧寒空倦翮还。
咏海棠
凌云翰（元代）

春色三分已二分，海棠红软半梨云。银缸休照东风树，愁杀杨州杜使君。
鉴堂书来问事口占答之
郭仑焘（清代）

隐几维摩鬓已华，雄心那复袖青蛇。江湖谈笑吾甘老，不见烽烟哭万家。
化成岩二首
赵汝鐩（宋代）

命友化成岩，同寻顷刻闲。
半途瞻佛塔，数里入禅关。
松动影移日，江清波漾山。
卫公读书处，有鹭宿其间。
颐庆堂为徐氏赋
李正民（宋代）

朱方玉几邈千龄，落落云孙尚典刑。跂翼翚飞新栋宇，笔精墨妙旧丹青。

十旬酿酒宜为颂，七水煎茶必有经。积善故知颐庆远，诜诜兰玉长阶庭。
杂诗 其十四
唐庚（宋代）

已分诗驱使，宁辞酒过差。南烹人钓蛤，北信客占鸦。

年事侵肤理，忧端宿肺家。向来功业兴，到晚咏馀霞。
次韵择之漫成
朱熹（宋代）

落日晴江更远山，远山犹在有无间。不须极目伤怀抱，且看渔船近往还。
书怀
卫博（宋代）

一剑西来又蒯缑，空余逸气凛横秋。
羁情正类南飞鹊，生事浑随万里鸥。
岁晚已惊霜入屦，夜寒唯有月当楼。
四方八表男儿志，留滞江千恐白头。
儿秀才古剑歌
危素（元代）

纽邻元师征蜀川，数里杀尽无人烟。天开地辟建大国，尚有兵器沉江边。

故人西来得班剑，感古凄凉泪如线。土花蚀尽青燐殷，光采迸云垂白练。

大船载之瞿塘归，湍涛震棹鞭冯夷。渎鬼缩头形支离，突蛟斩颈血淋漓。

江东豪士何年得，四坐诸公变神色。电光㸌㸌迅雷飞，杀气冥冥两仪黑。

欃枪不动邦国宁，天王垂拱黄河清。豪曹虽利竟何用，徒见青天白日风火生。
踏莎行 过金山寺
董剑锷（明代）

一拳浮玉，中流砥柱，茫茫烟水迷云树。年来两过未曾登，那知张祜题诗处。

南北横分，古今几度，拿舟三老随歌渡。歌声幸莫感伤人，江流一任人来去。
闭户
丘葵（宋代）

自我来兹泮，闭户交游绝。
经生一二辈，长庚伴残月。
芹藻自青青，谁与共采撷。
唯於泼泼处，见得源头活。
念奴娇
方珍（清代）

醴陵芳胄，羡传家彩管，仍留君处。多少红闺夸著作，毕竟输君千古。

第一仙姿，无双慧业，惯赋销魂句。一编珠玉，香痕浓染如许。

无奈几度春愁，几番秋怨，暗送韶华去。一笑尘寰嫌太浊，飘渺瑶台微步。

月淡鸳窗，泪沾凤纸，永隔仙凡路。青琴弦绝，思君无限凄楚。
春日写怀
龙辅（宋代）

暖气逼房楹，开帘多鸟声。
竹春思笋嫩，地日识泥晴。
【黄钟】醉花阴北
荆干臣（元代）

闺情
鸳鸯浦莲开并蒂长，桃源洞春光艳阳。花解语玉生香，月户云窗，忽被风飘荡。分莺燕，拆鸾凰，总是离人苦断肠。
【画眉序南】虚度了好时光，枕剩衾余怎不凄凉！肠拴万结，泪滴千行。愁戚戚恨在眉尖，意悬悬人来心上。暗伤，何日同鸳帐，难捱地久天长。
【喜迁莺北】自别来模样，瘦恹恹在膏肩。难当，越添惆怅，恰便似柳絮随风上下狂。心劳意攘，一会家情牵恨惹，一会家腹热肠荒。
【画眉序南】欲待要不思量，若不思量都是谎！要相逢，除是梦里成双。冰上人不许欢娱，月下老难为主张。暗伤，何日同鸳帐，难捱地久天长。
【出队子北】心怀悒怏，无一时不盼望。尘蒙了锦瑟助凄凉，香尽了金炉空念想，弦断了瑶琴魂荡漾。
【神仗儿南】人离画堂，人离画堂；枕剩鸳鸯，钗分凤凰。想当初樽前席上共双双，偎红倚翠，浅斟低唱。歌金缕韵修扬，依腔调按宫商。
【刮地风北】当初啜赚我的言词都是谎，害的人倒枕垂床。鸾台上尘锁无心傍，有似风狂。寂寞了绿窗朱幌，空闲了绣榻兰房。行时思坐时想甚时撇漾？你比那题桥的少一行，闪的我独自孤孀。望禹门三汲桃花浪，你为功名纸半张。
【耍鲍老南】手抵着牙儿自思想，意踌蹰荡漾，玉减香消怎不悲伤！几番欲待不思量，医相思无药方。
【四门子北】玉容寂寞娇模样，饭不拈，茶不汤。一会家思，一会家想：你莫不流落在帝京旅店上？一会家思，一会家想：你莫不名标在虎榜？
【闹樊楼南】锦被堆空闲了半床，怎揉我心上痒？越越添惆怅！共谁人相傍？最难捱苦夜长。
【古水仙子北】我、我、我自忖量，他、他、他仪表非俗真栋梁。傅粉胜何郎，画眉欺张敞，他、他、他风流处有万桩。端的是世上无双，论聪明俊俏人赞扬。更温柔典雅我谦让，他、他、他衠一片俏心肠。
【尾声南】攀蟾折挂为卿相，成就了风流情况，永远团圆昼锦堂。
麦花
董嗣杲（宋代）

轻花细细复猗猗，何止青荧秀两枝。万顷雪光抽夏日，一天翠浪弄秋时。

暖风覆野看摇燕，晨气笼晴想韵鹂。有实可祈催食麨，昼长村疃不攒眉。
赞此庵元和尚二首 其二
释昙华（宋代）

十分画得相似，祇有一处誵讹。佛祖检点不出，从教平地干戈。
真宗告飨六首 其二 太祖、太宗加上尊谥用《显安》。
郊庙朝会歌辞（宋代）

报贶陟封，聿昭典礼。让德穹厚，归功祖祢。丕显尊称，尽善尽美。

寅威孝思，以介蕃祉。
同胡子忠重游燕子矶闻我兵复朝鲜
温纯（明代）

宝阁重登酒半阑，相逢春色映层澜。飞矶岂学衔泥燕，近水常留折苇滩。

日送花阴侵座入，夜耽棋局把杯弹。东征忽报师全捷，赌墅风流忆谢安。
满庭芳 中秋对月
陆蓉佩（清代）

千古清辉，一年佳节，匆匆又到中秋。桂丛香逼，绝胜广寒游。

难得姮娥此夜，放银蟾、万里光流。徘徊久，闲阶露冷，独自豁吟眸。

年年当此夜，天涯寄迹，无计消愁。且莫思、天上玉宇琼楼。

憔悴而今意绪，不堪闻、玉管清讴。宵深也，风疏气爽，更莫下帘钩。
训蒙绝句 其二
朱熹（宋代）

莫专靠静偏于静，须是深加格物功。事到理明随理去，动常有静在其中。
醉眠
唐庚（宋代）

山静似太古，日长如小年。
馀花犹可醉，好鸟不妨眠。
世味门常掩，时光簟已便。
梦中频得句，拈笔又忘筌。
谢学士赴阙还京师
刘敞（宋代）

公提史臣笔，记注天子侧。日成唐虞风，噩噩在典策。

家声继纯粹，论著多切直。周南未成书，流涕尝感激。

忽从东溟飞，上拱宸斗极。清淮净无波，归马闲且奕。

帝宫青冥间，白日升晓色。儒人相庆语，文道宜久职。

公归演纶诰，制度期能觌。
莲花源
鲁宗道（宋代）

花开十丈照峰头，露褪红衣烂不收。
太乙真人多逸兴，稳眠一叶泛中流。
铜爵研
周紫芝（宋代）

藁街夜腹空燃脂，可怜汉祚终陵夷。老瞒自在作家主，欺它寡妇并孤儿。

洛阳宫殿皆颓圮，更作高台半天起。台上吹香十里闻，台下洗妆漳水浑。

当时歌管一消歇，回望西陵空断魂。百年岁月空中鸟，花不长妍人易老。

台倾人去不复存，碧瓦澄泥为谁好。那知流落向寒窗，乞与诗人赋花草。
送宋荔裳按蔡四川
李天馥（清代）

前岁相逢广陵道，竞渡初过君发早。去年再遇芍药开，陈榻同发菖蒲杯。

君今出使复重五，人生离合真奇哉。转眼留连曾几日，赤灵朱胜伤俄乖。

多君客邸偏好客，自谱新词骇鬼伯。大第名园徵旧欢，急管繁弦度兰夕。

间为诗歌据上头，一时作者皆辟易。王家兄用火攻，九辩君称老折冲。

予亦弱冠为长句，结好辄复惭山东。方调琴樽频过从，讵尔治蜀借文翁。

蜀道天上九千里，重江曲栈何穷已。翼马峨眉绣络骄，泷船滟滪牙樯驶。

西陲按部外台尊，况复金躔称俗美。软尘漠漠广宁门，如云供帐罗高轩。

男儿得意屈群力，朱轮绮盖何䎙翻。君到莫作巫山赋，侈辩雄风惊峡雨。

长途愿赠纪行诗，知君临水登山处。
会宁县旅舍题壁
刘存仁（清代）

新词怕唱古《凉州》，风景中原迥不侔。边地苦寒羁梦勒，乱山奇险好诗收。

王程疾赴催行迈，宦味初尝愧壮游。回首觚棱云物好，恩波犹记液池头。
水村吟雾
白玉蟾（宋代）

淡处还浓绿处青，江风吹作雨毛腥。
起从水面萦层嶂，恍似帘中见画屏。
满庭芳
吕岩（唐代）

大道渊源，高真隐秘，风流岂可知闻。先天一气，

清浊自然分。不识坎离颠倒，谁能辨、金木浮沉？

幽微处，无中产有，涧畔虎龙吟¤

壶中，真造化，天精地髓，阴魄阳魂。运周天水火，

燮理寒温。十月脱胎丹就，除此外、皆是傍门。君知否，

尘寰走遍，端的少知音。
石泉小轩
许景衡（宋代）

泉裂碧岩腹，玆焉复小渠。泓澄元有在，溉濯乃其馀。

孤迹寄江海，三年困簿书。閒来俯清浅，感叹独踟躇。
玉楼春（王守生日）
谢逸（宋代）

青钱点水圆荷绿。解箨新篁森嫩玉。轻风冉冉楝花香，小雨丝丝梅子熟。

华堂烛烬零金粟。人在洞天三十六。昭华吹彻管声寒，声入寿觞红浪蹙。
相和歌辞。大堤曲
张柬之（唐代）

南国多佳人，莫若大堤女。玉床翠羽帐，宝袜莲花炬。

魂处自目成，色授开心许。迢迢不可见，日暮空愁予。
病中排闷
陆游（宋代）

面骨峥嵘鬓雪新，承平版籍有遗民。
心虽愿继无传学，力不能遗已废身。
开卷眼昏如隔雾，拥炉肺渴欲生尘。
老庞亦有儿孙念，付与天公不问人。
闻西戎乞降
刘攽（宋代）

玉关依斥堠，荒服祀春秋。干羽由来事，桑榆尚可收。

发书迎宝马，锡贡入貂裘。高枕兴王世，吾生免外忧。
题苏东坡书楚颂并菩萨蛮满庭芳词卷后
白珽（元代）

南荒九死幸生还，种树书成手自删。
赤壁梦难同楚颂，洞庭乐不减商山。
人生堕地少如意，老子对天无愧颜。
千古菟裘有遗恨，断珪残璧自人间。
题林司户寒斋
刘克逊（宋代）

高绝寒斋虽未到，但观名扁定非虚。连床夜语炉无火，四壁秋声案有书。

要与西塘同苦淡，更容东野伴萧疏。区区粗得归闲趣，每见高风愧不如。
湖山堂宴赠天使还京
张昱（元代）

画旗风里绣筵开，竟日歌钟乐未回。柳拂玉鞍秋系马，酒淹罗袖醉传杯。

杭城近自月前复，使者适从天上来。归对大廷真得实，眼中诸将尽奇才。
园中避暑
安琚（清代）

散步林皋寂，清音静里听。竹摇诗梦碎，莺唤俗魔醒。

时扫看花径，闲披养鹤经。徘徊不觉暮，赤日下前汀。
渔家傲·至道不遥只在迩
佚名（宋代）

至道不遥只在迩。毫厘差失如千里。道是难来元却易。如相契。一超直入如来地。水火交时为既济。三尸六贼都回避。只此长生仍久视。身口意。化成一点冲和气。
拟李长吉十二月乐辞 其七 七月
吴景奎（元代）

凤凰枝头一叶飞，碧疏朱缀生凉飔。素纨团团恩爱衰，含宫嚼羽吹参差。

瑶阶露华沾履綦，星桥月帐愁别离，粉筵欢笑占蛛丝。
吊步香诗十首 其十
萧光绪（明代）

血性男儿尽桂姜，人伦天道永彰彰。可怜一片君山石，直作中华万古香。
偈颂二十二首 其四
释道生（宋代）

一九与二九，相逢不出手。巍巍不动尊，脚不离地走。
渔家傲
王之道（宋代）

灯火熙熙来稚老。喜逢灯夕都齐到。花市绮楼随处好。人竞道。今年天气常年少。

五马行游还坐笑。公堂帘卷东风了。箫鼓喧阗歌舞妙。人窈窕。也应引动南窗傲。
过浦城赠王令长源二首 其二
陈渊（宋代）

半生流落倦尘埃，闻说英名首重回。画虎自惭非妙手，割鸡空复叹高才。

北堂恋恋思归梦，南浦匆匆惜别杯。此去山林真已矣，看公云翮振风雷。
石湖留题三绝 其二
陆文圭（元代）

高筑诗坛据越城，醉呼杨陆主文盟。至今月下苍苔石，时有先生杖履声。
探幽
章甫（宋代）

探幽深处好，僻径少人行。木古山中色，禽飞世外声。

随风云意活，出水石痕清。我有家焉想，锄茅可得成。
湖中夕泛归南屏四绝
释道济（宋代）

出岸桃花红锦英，夹堤杨柳绿丝轻。
遥看白鹭窥鱼处，立破平湖一点青。
和新市杂咏
赵希逢（宋代）

落日看看宿暮鸦，谯楼画角动梅花。
今宵酒兴知何处，隐隐歌声不一家。
寄题刘元朋环翠阁二首
杨万里（宋代）

一夜秋声恼井桐，梦回得句寄西风。
诗成却问题诗处，正在东山东复东。
解佩令
张伯端（宋代）

修行之士，功勤不小。识五行、逆顺颠倒。妙理玄玄。玉炉中、龙蟠虎踞，金鼎内、炼成至宝。阳神离体，杳杳冥冥，刹那间、游偏三岛。出入纯熟，按捺住、别寻玄妙。合真空，太虚是了。
京行抵筠竹怀亲
张天赋（明代）

筠竹竹无异，举头山不同。瞻云深拜祝，护我白头翁。
主荐后喧讼不已
宋庠（宋代）

昔贲丘园聘，今嗟势利趋。
何尝轻九九，自欲较铢铢。
鉤百劳筋败，朝三怒气粗。
因声谢乡校，真赏愧非夫。
贤者之孝二百四十首·丁仪子
林同（宋代）

尚自不与米，何堪大遗金。
丁仪为有子，文略是诬亲。
寄题喻叔奇国傅郎中园亭二十六咏月山
杨万里（宋代）

昔人只解笑移山，未信移山不作难。
一昨月山三里外，先生掇取近栏干。
酒垆行与曾侍讲同赋
王洪（明代）

长安城中多酒家，当炉少女颜如花。少女年才十五馀，肌肤绰约红罗襦。

金杯当户留客醉，玉颜一笑倾城隅。城门初开晓钟罢，贵客喧喧动车马。

看花或自上苑来，儤直时从建章下。三三五五坐绮筵，骅骝系在垂杨边。

东风吹春入歌笑，馀音杳霭飞青天。共言佳人不易得，黄金如山亦不惜。

城头日落欢未阑，更促张灯重开席。君不见东家少妇贫无妆，日日垂帘不下堂。
偶泛
释文珦（宋代）

偶泛扁舟向海埏，初非有意访神仙。
蓬莱方丈不可问，汉武秦皇空复然，
水上楼台皆蜃气，石间膏馥是龙涎。
麻姑曾共方平说，行复扬尘变土田。
射亭诗
张扩（宋代）

采鹄面危亭，鍧然中的声。将军三箭勇，男子四方名。

刁斗中原静，车书远塞平。雕弓今罢赐，何日报功成。
菩萨蛮 生拚
董以宁（清代）

怪郎昨夜欺奴甚。生拚独就红蕤枕。脉脉转银河。郎将妾奈何。

心肠毕竟软。渐褪罗襦半。不觉响流苏。双鬟睡去无。
杂诗三首 其一
吕本中（宋代）

烹葵去王畿，剥枣在海角。岁序忽已周，月亦频告朔。

向来手中扇，今此已倦捉。尚嫌簿领繁，不厌朋友数。

尘埃向奔走，文字费雕琢。途人有前知，子乃独未觉。

出门见大路，夫子焉不学。
班玉杖歌二首赠木虚 其一
郑善夫（明代）

阿罗掌上千年物，信是蓬山绿玉枝。拄到中天斡元气，乾旋坤转莫知谁。
和制帅
王之望（宋代）

力求见佛上天梯，忽睹光明志意学。
华藏神通惊变现，台山公案好拈提。
太冲漫作三都赋，子美全无一字题。
今日诸贤赓妙句，强驱驽驾力难齐。
句
释惠崇（宋代）

境闲僧渡水，云尽鹤盘空。
哭东莱吕先生
孙应时（宋代）

镜曲重携杖，京都再及门。
诗书窥梗概，耳目竟烦昏。
怊怅身何极，蹉跎意独存。
长途风雨晦，十驾謇追奔。
题屈原祠
洪州将军（唐代）

苍藤古木几经春，旧祀祠堂小水滨。

行客谩陈三酎酒，大夫元是独醒人。
李邦直见邀终日对卧南城亭上二首
苏辙（宋代）

一径坡陀草木间，孤亭胜绝俯川原。
青天图画四山合，白昼雷霆百步喧。
烟柳萧条渔市远，汀洲苍莽白鸥翻。
客舟何事来匆草，逆上波涛吐复吞。
题陈国秀小园
文天祥（宋代）

长鹤展轻翮，远栖松桂林。
故宇入清梦，盘盘亦苦心。
中林风月赊，十亩团幽阴。
林下有奇士，绕树从之吟。
清平乐（代使相劝酒）
史浩（宋代）

南阳宾友。道旧须尊酒。一曲为公千岁寿。弦索春风纤手。

忠谋公黻明昌。英词锦绣肝肠。帝所盛推颇牧，人间尤重班扬。
淳祐七年丁未十一月朔蔡九轩自江东提刑归抵家时三馆诸公以风霜随气节河汉下文章分韵赋诗送别得河字
牟子才（宋代）

群玉之峰千丈高，太微左宇凌星河。承明著作记仙室，汗青芸星老研磨。

瀛洲学士水苍佩，清响戛击谐云和。我朝仁祖重兹选，涵养泽媲周菁莪。

一时搜罗尽才杰，论事往往无讥诃。四贤景祐国之镇，肯为公议轻倒戈。

当年枨触鼎鼐意，愿与希文同谪播。庆历一客伤众客，醉饱过耳宁有他。

文符搜索网打尽，谣咏可但仇傲歌。古来馆阁有如此，劲气金石相荡摩。

能令皇图耸天际，势与泰华并嵯峨。南箕贝锦半天下，翻作采葛伤谗多。

视若弁髦如土梗，甚者足蹋鲸海波。吁嗟此意久不作，遗响近续应非讹。

西山有孙剩文采，二十八宿心包罗。芳菲弥章楚骚蕙，硕大且俨陈陂荷。

峨冠蓬岛两冰暑，凌溯迤逦风玉珂。俯而就之岂不可，议论乃欲降妖魔。

纪纲一疏有奇气，几微半语驱沉疴。手披逆鳞触震电，心翼汉鼎扶羲娥。

悠然群聩发深省，诵之穆若清风过。凤凰肯啄我伤粟，骐骥岂饫天山禾。

殿头拜疏勇莫遏，指点归问烟江蓑。要津未若急流退，苞栩孰与考槃过。

使乎六辔咏柔耳，清节人士歌五紽。之齐出昼有时义，去就大抵师丘轲。

蹇予羁旅生也后，颉颃蜚佩应殊科。前时连章乞身去，夜梦栩栩思珉璠。

天高不闻心转切，为人岂忍甘婆娑。斧奸心事忧国念，大略相似柯伐柯。

君今询度我如执，啜其泣矣心谓何。君不见熙宁元祐国是易，未尝俯仰惟东坡。

又不见绍圣更张罹祸惨，百折不挫称涪皤。世间富贵何足道，倏忽殆类赴烛蛾。

妍者妩媚姿夭冶，轻儇佻巧甘媕阿。甜淡祇腥八九息，酣寝喧鸣奏鼓鼍。

谏君超然独醒苏，回首万望蓬一窠。倘陪高风驾黄鹄，归傲泉石间壁梭。

俯佣鱼钩晚获得，远寄或可酬清哦。疏桐缺月漏初断，鸿影缥缈还见么。

他年邂逅谈旧事，抚掌一笑重呵呵。
夷陵道士
赵元鱼（宋代）

山麓林梢烟翠横，寒天日色半阴晴。
道边废宅空椽瓦，岩下居人困甲兵。
破胆每惊腰剑客，伤弓时怯羽书声。
痴儿弱土浑多病，留寄乡村念尔情。
和虞守钓台四首
姜特立（宋代）

天下清名属至公，当时四七谩英雄。
祠庭千古增轮奂，不见云台续画工。
嘉定二年册皇太子四首
佚名（隋代）

太极端御，少阳肃祗。
珉简斯镂，兗服孔宜。
式奏备乐，迺陈盛德。
下拜登受，永言保之。
严州道中望浙西诸山
龚璁（清代）

游吴还适越，扰扰走人寰。苔绕溪边径，波连屋上山。

身随一剑老，心逐片帆还。远岫穿云翠，烟萝不暇攀。
送刘茂实宰奉新
陈傅良（宋代）

远别欲无寐，细论谁有酒。
今当作剧县，君意亦乐不。
江湖吏道作，岁月民劳久。
救之敝精神，自爱终袖手。
要中名甚美，用意物所咎。
君观兰桂林，余茂及樵槱。
移根托客土，颜色非故有。
赠言几满车，一字堪皓首。
於焉但裁择，对越二三友。
诸贤在当路，公论在众口。
东西道
元稹（唐代）

天皇开四极，便有东西道。万古阅行人，行人几人老。

顾我倦行者，息阴何不早。少壮尘事多，那言壮年好。
偈颂十二首 其一
释原妙（宋代）

欲明种子因，熟读上大人。若到可知礼，盲龟跛鳖亲。
暮过西疃
张羽（明代）

白水泱泱绕坏堤，隔林遥听夕阳鸡。
闲行每到东边少，为有青山在屋西。
寄赵子昂
戴表元（宋代）

溪上轻云去若飞，花间密石静相依。
迟行自爱款段马，杂坐谁嗔短后衣。
江海於人元不薄，风流如此欲安归。
集贤学士吾兄弟，近日音书亦较稀。
内翰黄仲昭以言被谪湘潭赋赠
陈炜（宋代）

一道封章彻紫宸，忧时宁复悼埋轮。玉堂本是论思地，湘水甘埋放逐臣。

孤棹夜寒惟有月，上林花发不知春。皇明德量宽如海，珍重将来报主身。
句 其一
戴服（宋代）

一灯深夜雨，几处不眠人。
伏生墓
梅枝凤（清代）

九十传书老博士，邹侯故国有遗踪。丰碑不复遭秦火，孤墓依遗是汉封。

麦秀平畴深雊雉，山空隔岭远鸣钟。只今祠庙荒榛里，丹壁辉煌照古松。
次韵李子长寒菊 其一
陈献章（明代）

四尺霜茎一寸葩，幽香何只暗浮丫。借令岁晚无人见，不做人间九日花。
怀姜渭叟兼简谢守中用前韵
王十朋（宋代）

姜郎何事久无书，令君青春最忆渠。别后又孤诗与酒，怪来都断雁并鱼。

守株身世俱非巧，画饼声名总是虚。隔壁惠连无恙否，池塘春草句何如。
鹧鸪天（雪梅）
范成大（宋代）

压蕊拈须粉作团。疏香辛苦颤朝寒。须知风月寻常见，不似层层带雪看。
春警重，晓眉弯。一枝斜井缕金德。酒红不解东风冻，惊怪钗头五燕干。
与客游太平僧舍
刘煇（宋代）

两道翠阴迎骑合，四围清气逼人来。林端有路云千级，物外忘机酒一杯。
和友人惠诗
陈普（宋代）

万事无非理数成，吾徒但向此研精。
介鳞有分当咸若，麟凤何缘许瘦生。
愧我诗书空盗窃，喜群学易有功程。
相逢亦似非人力，十载昏花一日明。
翰林白二十二学士见寄诗一百篇，因以答贶
刘禹锡（唐代）

吟君遗我百篇诗，使我独坐形神驰。玉琴清夜人不语，

琪树春神风正吹。郢人斤斫无痕迹，仙人衣裳弃刀尺。

世人方内欲相寻，行尽四维无处觅。
鹰赋
孙楚（魏晋）

郭延考与余厚，其从者鞲二鹰以侍侧。郭，边人也，好弋猎顾盼，心欲自娱乐，请余为赋，曰：

有金刚之俊鸟，生井陉之严阻，超万仞之崇岭。荫青松以静处，体劲悍之自然。振肃肃之轻羽，擒狡兔于平原，截鸿雁于河渚。且其为相也，疏尾阔臆，高鬐秃颅，深目蛾眉，状似愁胡，曲觜短颈，足若双枯，麾则应机，招则易呼，背碣石以西游，经马岭而南徂。于时商秋既迈，岁在玄冥，风霜激厉，羽毛振惊，尔乃策良骥，服羔裘，鞲青骹，戏田畴，萦深谷，绕山邱，定心意，审精眸，兽驰厥足，鸟矫其翼，下赴幽谿，上翔辰极，随指授以腾踊，因升降以毕力，纷连薄以撄窜，遂陷首以摧臆。
迁江纪实
秦密（宋代）

广右开炎服，思刚置县衙。
羁縻唐世及，正朔圣朝加。
乡分今贺水，邑隶古瑯琊。
泉脉通明镜，封邻接镆铘。
采桑子 其四
俞樾（清代）

兰因絮果更番换，愁是春人。悲是秋人。一样襟怀两样人。

烟蓑雨笠寻常好，瘦是山人。寒是津人。两样生涯一样人。
登灵岩寺
沙门日进（唐代）

灵岳多奇势，兹山负圣图。谷中清溜响，峰际白云孤。

石壁连霄汉，长松落涧枯。澄心香阁下，烦虑寂然无。
游城南十六首。晚雨
韩愈（唐代）

廉纤晚雨不能晴，池岸草间蚯蚓鸣。

投竿跨马蹋归路，才到城门打鼓声。
舟中元夕雨作三首
杨万里（宋代）

此生万事有期程，多取抛饶竟不曾。
谁遣夜来南馆里，千花预借上元灯。
金陵杂兴二百首
苏泂（宋代）

小盖高肩翼蔽无，钟山寺里换篮舆。
相逢举止无羞涩，一段风流似上都。
登湘山寺浮图绝顶
王拯（清代）

我从洞庭湘水入江处，西南直到湘水源。青山不断一千里，两岸腾掷蛟龙骞。

卸帆日夕湘山麓，侧岭横峰堆簇簇。妙明塔高山四围，玉立千盘裹山腹。

湘江如带横腰去，潋滟江风明雪縠。漫山春木斗青红，窈窕僧房半修竹。

昔游一别今几载，涧草岩花岁时改。春深灵雨钵龙归，日暮颠风铃鹁在。

我欲从僧营一椽，老僧与我同羁缠。有身长住岂云达，无田不退宁非贪。

松花开落薜荔庵，山橦布熟溪毛甘。世缘不深道力薄，山中龙象吾其惭。
偈颂一百零一首
释慧性（宋代）

行尽迢迢路，无山不是家。
跨门一句子，拟议隔天涯。
奉和圣制早发三乡山行
张九龄（唐代）

羽卫森森西向秦，山川历历在清晨。晴云稍卷寒岩树，

宿雨能销御路尘。圣德由来合天道，灵符即此应时巡。

遗贤一一皆羁致，犹欲高深访隐沦。
寄赠王子静
释文珦（宋代）

子静野鹿性，萧散逃絷鞿。
倚诗以为田，曾弗忧年饥。
诗肠有余积，诗貌无多肥。
朝吟暮亦吟，吐屑常霏霏。
糟粕三百篇，自能发天机。
两脚走黄土，颇若知音稀。
多时不相逢，念尔魂梦飞。
何当抱诗来，共食山中薇。
己卯腊八日雪为魏伯亮赋
虞集（元代）

官桥柳外雪飞绵，客舍樽前急管弦。
僧粥晓分惊腊日，猎围晨出忆残年。
白头长与青山对，华屋谁为翠黛怜。
惟有寒梅能老大，独将清艳向江天。
赠禅者
陈襄（宋代）

昔年曾到此山中，正见山花满砌红。
今日花开还照眼，分明见处本来同。
碧涧寺见元九侍御和展上人诗有三生之句因以和
刘禹锡（唐代）

廊下题诗满壁尘，塔前松树已皴鳞。

古来唯有王文度，重见平生竺道人。
三用前韵酬达夫 其五
刘弇（宋代）

闲杀筛风酿雨时，可怜腰带渐宽围。何因径作江南梦，泛取图中竹叶归。
送张无梦归天台
刘起（宋代）

琼台东畔石桥西，三径无尘古木垂。
囊里歌编君相赐，腹中珠穴老庄知。
风回蕙帐过猿岭，月上茅堂透鸟枝。
万载圣朝高士传，何人更得效依稀。
沁园春（送友人归蜀）
姚勉（宋代）

拂剑整装，光射紫霄，斗牛色寒。大丈夫不作，儿曹离别，何须更大，三叠阳关锦还乡，油幢佐幕，谁道青天行路难。从今去，听声名焰焰，飞动岷山。

征途少饮加餐。要做取功名久远看。卷长风吹醒，剑关云气，更须砥柱，三峡惊湍。闻道槐庭，已登安石，此去须弹贡禹冠。明年里，踏梅花有分，相见长安。
涌金亭示同游诸君
元好问（金朝）

太行元气老不死，上与左界分山河。
有如巨鳌昂头西入海，突兀已过余坡陀。
我从汾晋来，山之面目腹背皆经过。
济源盘谷非不佳，烟景独觉苏门多。
涌金亭下百泉水，海眼万古留山阿。
觱拂泺水源，渊沦晋溪波。
云雷涵鬼物，窟宅深蛟鼋。
水妃簸弄明月玑，地藏发泄天不诃。
平湖油油碧于酒，云锦十里翻风荷。
我来适与风雨会，世界三日漫兜罗。
山行不得山，北望空长哦！
今朝一洗众峰出，千鬟万髻高峨峨。
空青断石壁，微茫散烟萝。
山阳十月未摇落，翠蕤云旓相荡摩。
云烟故为出浓淡，鱼鸟似欲留婆娑。
石间仙人迹，石烂迹不磨。
仙人去不返，六龙忽蹉跎。
江山如此不一醉，拊掌笑杀孙公和。
长安城头乌尾讹，并州少年夜枕戈。
举杯为问谢安石，苍生今亦如卿何？
元子乐矣君其歌！
海珠饯别 其一
黄志尹（明代）

暂把纶竿俯碧浔，故山回首隔云林。烟霞兴有巢由癖，猿鹤盟同岁月深。

在野久忘弹铗念，临渊因起羡鱼心。晚潮逆浪兼天涌，真怕人间果陆沉。
双雉操
杨维桢（元代）

双雌雉，锦绣裆。
朝呼凤皇侣，暮宿鸱枭房。
三雏角角声相将，晋阳罗网艾如张。
艾张不可脱，小喜鹊子空先仿。
一雄欲苟存，两雌誓溘亡。
於乎，宁为两烈脱燕王，不活不笼异姓王。
建康六感·齐
刘子翚（宋代）

尧宫不翦茨，禹室无崇壤。
巍巍天步隆，万代犹可仰。
荒哉二三君，经营务华敞。
落柹满清江，飞斤殷遥响。
疏渊引澜澳，筑圃迁林莽。
筋九毙民躯，赀财倾国币。
雄心独未倦，矫首生遐想。
时徂陵谷变，无事犹悲曩。
殷忧易兴怀，逸乐难终亭。
过客问青栖，荒畦棘花长。
陈贞白云山房
弘历（清代）

木石可居鹿可群，隔尘复岭叠缜纷。大空道者今何在，惟有山房占白云。
贺新凉 秋林著书图，蔼卿属赋
关锳（清代）

一夜清溪雨。已千山、万山黄叶，飘流无主。何况悲秋人寂寞，那不鬓丝成素。

算还是、青毡抛去。侬理丝筒君把钓，尚全家、靠得鱼竿住。

便鸥鸟，也应许。

人生多被浮名误。念当时、萤飘蠹老，几人词赋。如此葫芦依样画，怎免樵夫笑汝。

空赢得、尘埋玉树。不及西风枝上叶，到飘零、尚有归痕处。

君不见，杜陵墓。
论语绝句一百首
张九成（宋代）

四者相资体亦成，体成须要得兼明。
当知礼乐非文具，乃是其间造化名。
又自咏效乐天体
蔡戡（宋代）

我家曾高来，享年稀六十。吾祖逾九龄，屈指十之一。

嗟予蒲柳姿，不觉开七秩。虽幸延残年，其奈婴末疾。

人生一世间，无异驹过隙。孔蹠俱尘埃，彭殇漫欣戚。

苟免饥寒忧，况又婚嫁毕。生亦何可恋，死固不足惜。

棺椁已素具，坟垄渐加葺。委顺以待时，腊月三十日。
和张思济县尉韵二首
袁说友（宋代）

书债频年积，舟行一水期。
稍吟秋夜雨，不尽故人思。
正为才高累，宁论事了嗤。
相忘心屡折，落笔更蜚驰。
如梦令 扑蝶
庄盘珠（清代）

戏蝶娟娟不定。碧草梢头弄影。纨扇惹春风，几点惊魂忽迸。

难趁。难趁。飞上海棠花顶。
拾诸公馀韵赠辉禅师兼奉答勾龙伯秋谒广利辉禅师 其二
王灼（宋代）

旧饰莲花座，新翻贝叶科。朝餐荤味少，夜诵篆烟多。

不执铁如意，肯偷金叵罗。犹堪试绵力，法海激颓波。
皇帝郊丘从驾次履中学士
彭汝砺（宋代）

今岁郊丘上始躬，宿斋初出未央宫。百年礼乐星辰烂，万国衣央锦绣中。

精意与天相应接，人心如水自流通。圣时好作休成记，今日谁为太史公。
呈嬾翁六首
白玉蟾（宋代）

秋雨织愁成段，暮云过眼生花。
栖凤亭中寂寞，武夷旧有仙家。
挽赵漕阁中
杜范（宋代）

丘公四海大名垂，有女来嫔阀阅宜。
蘋藻自供寒女事，琴书未许世人知。
舟移夜壑方遗恨，剑合平津自有时。
膝上一经勋已策，吁嗟不赋板舆词。
元夕奉同吴兴潘中丞上蔡张参伯集鉴止堂
张元凯（明代）

玉律韶年夜可怜，金樽彩袖各争妍。群公总是阳春调，处士能开玳瑁筵。

恋栋春星同客聚，窥帘明月向人圆。清歌按出俱新谱，应是周郎意已传。
初秋刘石台舟过丹霞水涨溯流见怀次韵 其二
释今■（艹黾）（明代）

寒岩古木动高秋，望入云端意莫收。一宿未能倾契阔，三生何处话沉浮。

拟将良夜深投辖，却忆清风独掩楼。何事豪吟归兴促，空馀明月照峰头。
昭君怨 夜宿翠峰庵，为西山承恩寺下院
顾贞观（清代）

真个而今亲试。月白霜浓萧寺。佛阁梦双凭，第三层。

何处银饼素绠。暗入远钟疏磬。一滴下杨枝，乍醒时。
句
蔡薿（宋代）

云藏北固山头寺，烟锁南徐水际楼。
偈颂六十七首
释原妙（宋代）

封却拄杖头，结却布袋头。
大家团栾头，赤眼火柴头。
嗄，正是冤家共聚头，
不妨头上更安头。
送卢主簿归吴
翁卷（宋代）

湖波长浩荡，苑绿遍幽奇。
皆是全吴地，今非昔代时。
鸱夷无旧舸，泰伯有新祠。
吟苦曾游客，因君动远思。
次韵宫师相公南游还旧山及阙下二首
宋祁（宋代）

武当宴席挥金罢，郑圃联章驿雾成。
莫独名山藏秘本，别须留副在华京。
送景玄师东归
刘禹锡（唐代）

东林寺里一沙弥，心爱当时才子诗。山下偶随流水出，

秋来却赴白云期。滩头蹑屐挑沙菜，路上停舟读古碑。

想到旧房抛锡杖，小松应有过檐枝。
卖花声·雨花台
朱彝尊（清代）

衰柳白门湾，潮打城还。小长干接大长干。歌板酒旗零落尽，剩有渔竿。
秋草六朝寒，花雨空坛。更无人处一凭栏。燕子斜阳来又去，如此江山。
送黄昱赴太平州理掾
宋庠（宋代）

闽录家声茂，唐铨吏格平。
新资掾三语，旧榜佛千名。
月苦乡魂极，春寒酒意轻。
高材难偶俗，慎勿对参卿。
留题广教安素堂
沈辽（宋代）

佛舍静不喧，求心知有趣。谁言幽人迹，寂寥为善住。

太师说法地，何为号安素。安得此粗言，令人起惊悟。

既不起灭定，宜已堕诸数。不说福德多，冥冥知正度。

念复□饶益，能仁起兹护。独示医王功，岂为有生故。

伊音究法乐，清言对芳树。何日敝庐归，过汝穷朝暮。
题边汝贤素庵
王褒（两汉）

天地一逆旅，我身兀如寄。夙乖华艳姿，独抱冲漠志。

茅宇对诗书，衡门绝车骑。养素无外营，林泉引深契。

青黄木之灾，锦绣牺牛累。人生安贱贫，所乐在适意。
蒲涧帘泉
黎民怀（明代）

涧道泻飞流，鸾声最上头。谁持九节去，潇洒石林秋。
题有美堂
贾收（宋代）

自刊宸画入云端，神物应须护翠峦。吴越不藏千里色，斗牛常占一天寒。

四檐望尽回头懒，万象搜来下笔难。谁信静中疏拙意，略无踪迹到波澜。
送淮阴孙令之官
温庭筠（唐代）

隋堤杨柳烟，孤棹正悠然。
萧寺通淮戍，芜城枕楚壖。
鱼盐桥上市，灯火雨中船。
故老青葭岸，先知儒子贤。
早行二首 其一
李纲（宋代）

夙起戒徒御，小村扉未开。雾分山远近，溪绕路萦回。

排遣凭诗句，销除赖酒杯。大恩何以报，海上得归来。
寿客
史铸（宋代）

东篱寂寞旧家乡，头白大生须又黄。
岁岁相陪重九宴，主人传得引年方。
览邵美中拟试赋出诗三十韵纪之邵有诗谢复次其韵
刘弇（宋代）

重棘初无课最书，春风破卷得三都。千寻杰气千霄上，一片降三免胄趋。

藏室森罗公柱史，附庸幺么我颛臾。正缘好语遥推借，跋扈犹能特百夫。
京师十景图诗 其四 太液晴波
倪岳（明代）

池头新涨涌盘涡，宿雨初增太液波。明月有时沉宝镜，好山终夕蘸青螺。

自缘江汉朝宗近，怪得鱼龙变化多。万顷汪洋涵帝泽，不须天上挽银河。
送王推官宰上洛先归关中
梅尧臣（宋代）

跨马独归日，春风随度关。
客裘将欲绽，社燕亦同还。
洛水源边邑，秦人隐处山。
君家有凫舄，切莫向云间。
至扬州 其三
文天祥（宋代）

怅怅乾坤靡所之，平山风露夜何其。翁翁岂有甘心事，何故高楼鼓角悲。
寄潘恭叔曾幼度三首
赵蕃（宋代）

去岁附书并附诗，自吴适粤至何时。
殷勤再觅铜鱼使，傥不沉浮敢恨迟。
吴门归舟遇雪
过炳耀（清代）

漠漠彤云闭馆娃，绿尊红烛恼筝琶。五更风急金鸡汎，破晓披蓑看玉花。
岁除即事十首
刘克庄（宋代）

草市芳菲节，柴门寂寞滨。
桃符聊塞白，免谤作诗人。
巫山高（一作沈佺期诗）
宋之问（唐代）

巫山峰十二，环合象昭回。俯听琵琶峡，平看云雨台。

古槎天外落，瀑水日边来。何忍猿啼夜，荆王枕席开。
夜雨泊新涂
杨万里（宋代）

乱眼才迷树，回头已湿沙。
萧萧打篷急，点点入船斜。
此夕初为客，何时却到家。
余樽曾卧否，唤取作生涯。
次韵酬盛秘丞黑桃二首 其一
刘攽（宋代）

度索方殊域，昆崙起素封。几人曾白眼，吾子幸先容。

晦迹煤炱暗，含滋沆瀣浓。上林求异木，诏使会寻踪。
从军行 其一
严羽（宋代）

朔风嘶马动，遥想雁门秋。负剑辞乡邑，弯弓赴国雠。

黄榆连白草，河陇去悠悠。报主男儿事，焉论万户侯。
晚步
刘敞（宋代）

城头雪色连云色，池面冰光乱日光。泥滑应须劳杖履，幽期恐后野梅芳。
后宫词
白居易（唐代）

雨露由来一点恩，争能遍布及千门。

三千宫女胭脂面，几个春来无泪痕。
送晏延平宰邑分宁兼过乡墅
宋庠（宋代）

铜纽腰新绶，鸟衣省故庐。
乡无夜行彦，楹有世藏书。
楚潦兰浮檝，潘园板御舆。
蚩蚩吴俗美，庖刃一投虚。
极相思
吕渭老（宋代）

拂墙花影飘红。微月辨帘栊。香风满袖，金莲印步，狭径迎逢。

笑风乍开还敛翠，正花时、却恁西东。别房初睡，斜门未锁，且更从容。
送相十高元善二首
杨万里（宋代）

选官选佛两悠悠，元不关人浪自愁。
洙泗生涯久春草，老夫作麽脕回头。
以鲁直露溼何郎试汤饼为韵赋酴醿七首
舒邦佐（宋代）

何面与荀香，美丈夫可试。
不学海棠花，只如妃子睡。
卢雅雨运使招游平山堂诸胜同程蕺园严冬友顾星桥作
金学诗（清代）

春和霁景开，鲜云媚晓色。烟林扬桂桡，风槛俯兰泽。

沿缘遵前扬，回溪净如拭。日华丽朱甍，霞影挂绮壁。

秀岭互萦纡，层楼绚金碧。石桥跨晴虹，掩映琼阑赤。

玲珑耀远观，窈窕迷近历。侧径疏篁深，幽阶嫩苔蚀。

行行空翠中，十里香雾幕。崇堂豁清爽，遥望江村夕。

觞咏盛自今，风流缅犹昔。幽探符胜情，雅会展良觌。

欣随印渚游，况偕梁苑客。月明赋言旋，惆怅高楼笛。
王隐斋墨梅
陆文圭（元代）

曾看月下挂疏影，更怜雪后折横枝。逋仙此诗真是画，王生非画却成诗。
即事
陆游（宋代）

生来骨相本酸寒，天遣沙头把钓竿。
但称山人擫耳帽，敢希楚客切云冠。
山居四适 烹茶
李纲（宋代）

安眠饱食更何求，只欠云腴茗一瓯。龙凤不须誇北苑，枪旗且与试中州。
童丱须知 衣服八篇 其一
史浩（宋代）

葛覃专美后妃贤，浣濯衣裳是所先。若使身无恭俭德，金珠镂绘谩新鲜。
临水亭
丘均闾（唐代）

高馆基曾山，微幂生花草。傍对野村树，下临车马道。
清朗悟心术，幽遐备瞻讨。回合峰隐云，联绵渚萦岛。
气似沧洲胜，风为青春好。相及盛年时，无令叹衰老。
又和新字
王洋（宋代）

清秋移象纬，皎月一更新。
岩桂陪宾席，黄花似故人。
诗参工部正，道入醉乡醇。
遥指灵山下，长衫赛社神。
十二月二十七日病起行花下闻春禽有感
舒岳祥（宋代）

昨日立春节，今晨春鸟鸣。
前峰宿苍霭，风声和且平。
南翁病来久，起绕花枝行。
花枝向人笑，
婉娈感幽情。摩挲朂小男，
何时看汝成。童稚引我前，
老至不觉惊。艰难亦已极，
须汝见休明。望望替官役，
不顾日月征。
东风齐着力 客中元旦
董元恺（清代）

柏子扳春，松枝饯腊，又是新年。韶华依旧，迢递滞云天。

记得故家庭院，欢令节、弟妹团圆。椒盘荐，殷勤纤手，列坐长筵。

回首各风烟。人不见、天涯椒景堪怜。异乡朋好，促膝话缠绵。

处处闾阎揖让，空赢得、尺素名传。无聊也，闲行坊曲，暗伫婵娟。
醉中至西径梅花下已盛开
陈与义（宋代）

梅花乱发雨晴时，褪尽红绡见玉肌。
醉中忘却头边雪，横插繁枝归竹篱。
颂古三十三首
释师观（宋代）

一字入公门，九牛拔不出。
咄这野狐精，鼻孔都打失。
题陆野塘高士松陵八景
王廷魁（清代）

昔贤觞咏地，展卷认幽栖。人领天随趣，家临震泽西。

夕阳帆影乱，秋水雁行低。便拟鲈乡去，行吟续旧题。
再次韵四首
陈造（宋代）

颇有传诗问子山，或将赞易誉虞翻。
先生不乏醺酣笑，问字能无款席门。
柏堂
释居简（宋代）

千载霜苓孕屈盘，虐风饕雪不知难。客来莫话西来意，添个蒲团话岁寒。
陈严二先生和前诗见示次韵报之
赵蕃（宋代）

梅蕊何曾见，诗筒已再开。
如怜今岁尽，唤起好春来。
咫尺花当动，侵寻老故催。
不知荣悴阅，更得几何回。
滕元发池州萧相楼
孔平仲（宋代）

相国当时此建旄，正如今日拥三刀。规摹忽起凌千尺，意气相期在一陶。

柱础下连坤轴壮，檐牙斜插斗杓高。观公磊落真人杰，莫向江山赋楚骚。
分得长安此去欲何依七韵送俞子宜 其六
黄衷（明代）

昔年骢马路，绣斧铁为柯。四座噤不语，骈耳骇悬河。

属来气犹健，长风撼洪波。手中二三策，讵为谒常何。
泊荆南二首
袁说友（宋代）

荆州天险大江蟠，坐制金陵自不难。
却遣千艘沉赤壁，至今耆老笑曹瞒。
登商丘
储光羲（唐代）

河水日夜流，客心多殷忧。维梢历宋国，结缆登商丘。

汉皇封子历，周室命诸侯。摇摇世祀怨，伤古复兼秋。

鸣鸿念极浦，征旅慕前俦。太息梁王苑，时非牧马游。
颂古十一首
释子益（宋代）

心手相忘，二俱得妙，
箭箭中的。未脱窠臼脱窠臼，
好手手中呈好手。
寄婺守赵玉堂
释智愚（宋代）

儒释同科到者稀，道融冰雪鉴精微。
和平堂上公余坐，静看寒云片片归。
茶中杂咏。茶籝
皮日休（唐代）

筤篣晓携去，蓦个山桑坞。开时送紫茗，负处沾清露。

歇把傍云泉，归将挂烟树。满此是生涯，黄金何足数。
除夜寄罗评事同年
王禹偁（宋代）

郡僚方贺正，独宿太湖棱。
阶下羞为吏，船中祗载僧。
折梅和薄雪，煮茗对孤灯。
应笑排衙早，寒靴踏晓冰。
绍兴以后祀五方帝六十首
佚名（隋代）

忽而来兮，格神鸿休。
忽而往兮，神不予留。
神在天兮，福我寿我。
千万春兮，高灵下堕。
和许守游春
吴芾（宋代）

玉蕊琼葩压众芳，一时纵赏拥如墙。
花边笑索银瓶酒，知是谁家白面郎。
偈颂八十五首
释妙伦（宋代）

丁出丁，楔出楔。
老赵州，端的别。
别别，金刚脑后三斤铁。
何处春深好二首
张耒（宋代）

何处春深好，春深禅宿家。
茶炉寒夙火，佛案晓添花。
坏宅无妖火，通途有宝车。
院深人不到，幡影逐风斜。
送燕明仲归常热
李鼐（宋代）

东南江海郡，瘴雾腥蛟螭。
土俗异乡县，客子怀归思。
归思何从返，远道伤百危。
干戈久未定，一水分华夷。
壮士争挽强，觅爵唾手期。
而我痴绝甚，尚复事毛锥。
三年行在所，短褐风霜欺。
生理寄茅栋，不饱藿与藜。
苦辛攻积忧，欲语听者谁。
赖有燕公子，好事颇见奇。
邻墙肯相过，情话肝胆披。
君才駃騠骏，不受尘埃羁。
骧首志千里，蹲踏风云垂。
乃翁名世将，先朝补邦基。
殊勋鼎彝在，劲节不少亏。
后昆德泽盛，衮衮固未衰。
冬暮郊居
魏野（宋代）

村落欲黄昏，寒云片片凝。
隔城钟似磬，远岫烧如灯。
名利堪弹指，林泉但枕肱。
何由遂闲散，自喜本无能。
水村
姜特立（宋代）

一水泻寒玉，数峰罗翠屏。
渔樵自来往，不悟落丹青。
菩萨蛮·昔年曾伴花前醉
佚名（宋代）

昔年曾伴花前醉。今年空洒花前泪。花有再荣时。人无重见期。故人情义重。不忍营新宠。日月有盈亏。妾心无改移。
过感化寺昙兴上人山院（与裴迪同作）
王维（唐代）

暮持筇竹杖，相待虎谿头。催客闻山响，归房逐水流。

野花丛发好，谷鸟一声幽。夜坐空林寂，松风直似秋。
绍兴二十八年祀圜丘 亚献用《正安》。
郊庙朝会歌辞（宋代）

阳丘其高，神祇并位。既奠厥玉，既奉厥醴。亦有嘉德，克相毖祀。

旨酒载爵，以成熙事。
菩萨蛮·回廊远砌生秋草
冯延巳（五代）

回廊远砌生秋草，梦魂千里青门道。鹦鹉怨长更，碧笼金锁横。
门帏中夜起，霜月清如水。玉露不成圆，宝筝悲断弦。
忆辽左故人
缪慧远（清代）

生归何地更逢君，兰忌当门自昔云。东洛少年无贾谊，制科风汉独刘蕡。

蕃厘种徙琼花绝，辽海魂啼杜宇闻。箧里故人封事稿，雨窗检点泪纷纷。
答颐斋并呈诸友
胡仲弓（宋代）

阴晴千古事，落在醉吟中。
佳句何人续，清樽此日同。
幕天浮大白，绣地缬残红。
江上峰如旧，湘灵曲未终。
读史六首 其二
陆文圭（元代）

暮年百事已心降，床下无人拜老庞。病眼欲开还又闭，偷看日影下西窗。
夜与仲严叔倚季成三弟同坐闻笛各赋一绝
潘良贵（宋代）

西北干戈拨不开，今宵闻笛更清哀。
高堂亲老发垂白，与子买舟归去来。
郡中上元灯减旧例三之二而又迎送使客七首
杨万里（宋代）

北使才归南使来，前船未送後舡催。
元宵行乐年年事，儿女嗔人夜不回。
移居诗 其二
张九錝（清代）

莫笑耽吟苦，匆匆唱《渭城》。箪瓢容陋巷，金石出歌声。

有事抛家计，耘人待岁成。穷乡谋薄食，终羡是躬耕。
渔家傲·跳出凡笼寻性命
王哲（金朝）

跳出凡笼寻性命。人心常许依清静。便是修行真捷径。亲禅定。虚中转转观空迥。认得祖宗醒复醒。红红赫赫如金定。渐渐圆明光又莹。通贤圣。无生路上长端正。
和人见寄二首 其二
李之仪（宋代）

倾盖相逢惜别离，等閒谈笑尽心期。它年终解如今日，此念常应寄异时。

馀事不妨多蜡屐，放怀赢得盛留诗。早携桃叶寻归路，准拟花间倒接䍦。